b'\n_START_ARTICLE_\n\xc4\x8crnorepka\n_START_SECTION_\nOpis\n_START_PARAGRAPH_\nIme je ta riba dobila po temni pegi na korenu repne plavuti, ki spominja na oko, po \xc4\x8demer je dobila tr\xc5\xbea\xc5\xa1ko ime o\xc4\x8dada. \xc4\x8crnorepka ima elipsasto, bo\xc4\x8dno precej stisnjeno telo z majhno glavo, na kateri so velike o\xc4\x8di in majhna \xc4\x8drna usta z naprej \xc5\xa1trle\xc4\x8do spodnjo \xc4\x8deljustjo. Po hrbtu je svin\xc4\x8denomodre barve, boki so svetli srebrno modrikasti, vzdol\xc5\xbe njih pa potekajo za odtenek temnej\xc5\xa1e proge. Trebuh je srebrne do srebrno bele barve. Prsne plavuti so dolge in imajo bakren pridih, hrbtna plavut pa poteka od prve tretjine telesa skoraj vse do repne plavuti._NEWLINE_\xc4\x8crnorepka je majhna riba, ki le redko zraste do 30 cm, \xc5\xbeivi v majhnih skupinah, prehranjuje pa se s \xc5\xa1koljkami, majhnimi ribicami in raznimi talnimi nevreten\xc4\x8darji, pa tudi s planktonom.\n_START_SECTION_\nRaz\xc5\xa1irjenost in uporabnost\n_START_PARAGRAPH_\n\xc4\x8crnorepka je pogosta riba Jadranskega morja, ki se zadr\xc5\xbeuje v obalnih vodah, najraje na tleh, poraslih z algami. Najdemo jo tudi na pe\xc5\xa1\xc4\x8denih tleh, predvsem tam, kjer iz peska raste morska trava. Pogosta je tudi v drugih morjih Sredozemlja in po okusnosti spada med srednje cenjene ribe. Gospodarsko ne predstavlja pomembne vrste, lovijo pa jo vse leto z mre\xc5\xbeami in trnkom, pa tudi s panolo._NEWLINE_Meso \xc4\x8drnorepke je belo in mehko ter ima poseben okus. Meso je nekoliko suho, zato \xc4\x8drnorepke najve\xc4\x8d kuhajo in pripravljajo v brodetu. Ve\xc4\x8dje ribe tudi pe\xc4\x8dejo na \xc5\xbearu in pra\xc5\xbeijo.'